text: Varde slået af AGF
  27 oktober 2010 kl. 16.41
  Varde IF kunne ikke gentage succesen fra Brøndby-kampen. AGF slog dog kun de hvidblusede med sølle 1-0.
  Hjemmeholdet stred ellers forbilledligt og fik lidt hjælp, da århusianernes angriber Peter Graulund måtte forlade banen allerede efter et kvarter efter et sammenstød med Vardes målmand, skriver eb.dk. 
  Århusianerne kunne dog også uden bomberen og kort før pausen kunne Sanel Kapidzic sikre den spinkle sejr, da han flugtede Martin Jørgensens frispark i nettet. 
  AGF'erne kunne have udbygget føringen, men det blev kun til den enkelte scoring og derfor blev der spænding om resultatet til sidst, da Varde jagtede udligningen. En opgave, som ikke blev lettere, da anfører Peter Risager kort før tid måtte forlade banen efter sin anden advarsel. 
  Dermed er Varde-eventyret slut for denne gang, men det undertippede mandskab fik sat deres præg på årets udgave af Ekstra Bladet Cup.
  